Αισιόδοξος για την επιβίωση στο μέλλον και του MEGA και του ΔΟΛ, εμφανίστηκε στην Εξεταστική Επιτροπή της Βουλής για τη δανειοδότηση των ΜΜΕ και των κομμάτων, ο διευθύνων σύμβουλος του ΔΟΛ, Παναγιώτης Ψυχάρης - ο οποίος εκλήθη να καταθέσει καθώς ο πατέρας του Σταύρος Ψυχάρης δεν ήταν για λόγους υγείας σε θέση να απαντήσει προφορικά σε πολύωρη και επίπονη διαδικασία.

«Εχω υπογράψει προσωπική εγγύηση στην τράπεζα 15 εκατ. ευρώ, αλλά δεν σημαίνει ότι έχω τα λεφτά cash. Με αέρα πήραμε τα δάνεια» απάντησε ο Παναγιώτης Ψυχάρης στο ερώτημα του Σωκράτη Φάμελλου αν έχει δώσει εγγυήσεις για τα πρόσφατα δάνεια του Ομίλου.

«Κανένας δεν κλείνει το MEGA», είπε απαντώντας σε ερώτηση του Ανδρέα Λοβέρδου. «Eδώ δεν είμαστε Βόρεια Κορέα, ούτε Ρωσία που σκοτώνουν δημοσιογράφους». «Για το τι είπε ο κ. Μπόμπολας, ρωτήστε τον ίδιο». «Το MEGA λειτουργεί και θα συνεχίσει να λειτουργεί με ή χωρίς άδεια».

Κατά την εξάωρη κατάθεσή του ο ίδιος εξήγησε ότι «τυπικά τα δάνεια της ΤΗΛΕΤΥΠΟΣ Α.Ε. μπορεί να έχουν καταγγελθεί από τις τράπεζες, αλλά ουσιαστικά το κανάλι μπορεί να πληρώνει τις υποχρεώσεις του και να συνεχίσει μέσω NOVA λ.χ, ή από το internet να μεταδίδει το πρόγραμμά του, το οποίο μπορεί να είναι θεματικό - ενημερωτικό».

Στο ερώτημα γιατί δεν βάζουν λεφτά οι μέτοχοι του MEGA στην προαναγγελθείσα αύξηση μετοχικού κεφαλαίου της ΤΗΛΕΤΥΠΟΣ Α.Ε. απάντησε ότι «υπάρχει χρονικό περιθώριο να γίνουν όλα κανονικά και νόμιμα», αλλά με νόημα πρόσθεσε ότι «παρακολουθούν τις εξελίξεις και θα δούνε...».

Σε όλες τις δύσκολες ερωτήσεις των βουλευτών για τους τρόπους δανεισμού του MEGA και του ΔΟΛ, παρέπεμψε είτε στην προστασία του Κώδικα Ποινικής Δικονομίας (καθώς είναι συγγενής ήδη κατηγορούμενου -του πατέρα του- για μερικά δάνεια), είτε στους οικονομικούς υπεύθυνους των δύο επιχειρήσεων.

Εντύπωση προκάλεσε η άρνησή του να εξηγήσει πώς είναι δυνατόν να είναι υγιής ο ΔΟΛ και το MEGA και ο ίδιος να είναι τόσο αισιόδοξος για τη μελλοντική του κερδοφόρα πορεία, όταν απέφυγε να απαντήσει στην απλή ερώτηση που προέκυπτε από τα επίσημα στοιχεία, του προέδρου της Επιτροπής, κ. Φάμελου:

Τα ίδια κεφάλαια του ΔΟΛ αντιπροσωπεύουν το 1/4 των χρεών του. Και ο ΔΟΛ χρωστάει 180 εκατ. ευρώ, μέσα στα οποία χρέη είναι και τα 58 εκατ. που πήρε ο Στ. Ψυχάρης ως προσωπικό του δάνειο. Πώς είναι δυνατόν να θεωρεί την επιχείρηση υγιή, καθώς και πώς θα ξεπληρώσει τα δάνεια και θα αναπτυχθεί στο άμεσο μέλλον;

Σε βροχή ερωτήσεων των βουλευτών για το αν έχει δίκιο ο Μανώλης Καψής ή ο Φώτης Μπόμπολας για το ποιος φταίει για την πορεία του MEGA, απάντησε με διαφορετικούς τρόπους: Είπε για παράδιεγμα: «να τους καλέσετε κατ’ αντιπαράσταση και τους δύο και να τους ρωτήσετε», αλλά και ότι «δεν φταίει κανένας, διότι οι μέτοχοι όπου να ’ναι βάζουν λεφτά και το MEGA θα συνεχίσει να παρέχει πρόγραμμα με διάφορους τρόπους, αναμένοντας τις εξελίξεις».

Στην Επιτροπή έχουν καταθέσει επίσης, την Τετάρτη 27 Ιουλίου, ο ιδιοκτήτης του ΣΚΑΙ, Γιάννης Αλαφούζος, στις 2 Αυγούστου ο ιδιοκτήτης της εταιρίας «Πήγασος», Φώτης Μπόμπολας και στις 4 Αυγούστου ο ιδιοκτήτης του τηλεοπτικού σταθμού «ALPHA», Δημήτρης Κοντομηνάς.